31994R1470
L 159/14
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 1470/94 НА СЪВЕТА
от 27 юни 1994 година
относно отваряне на количествени квоти върху вноса на текстилни продукти от категория 160 от Китайската народна република и за изменение на приложения IV и V към Регламент (ЕО) № 517/94 на Съвета относно общите правила за внос на текстилни продукти от някои трети страни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 517/94 на Съвета от 7 март 1994 г. относно общите правила за внос на текстилни продукти от някои трети страни, които не са обхванати от споразумения, протоколи и други двустранни споразумения или от други специфични правила за внос на Общността (1), и по-специално, член 3, параграф 3 и член 3, параграф 5 от него, във връзка с член 25, параграф 4 от него,
като има предвид, че член 3, параграф 3 от Регламент (ЕО) № 517/94 предвижда текстилните продукти, описани в приложение V, които произхождат от изброените страни, да могат да се внасят само при зададено годишно количествено ограничение съгласно съответната процедура, предвидена в член 25;
като има предвид молбата, отправена към Комисията от държава-членка за въвеждане на квоти върху вноса, обхващащи продуктите от категория 160 от Китайската народна република, за да се отговори на определени пазарни потребности; като има предвид, че комитетът, създаден по силата на член 25, след проведени дискусии смята за уместно, с оглед на състоянието на индустрията на Общността, да наложи годишно количествено ограничение от 30 t за внос в Общността на продукти от категория 160, произхождащи от Китайската народна република, от датата на влизане в сила на настоящия регламент; като има предвид, че следователно, е необходимо да се изменят приложения IV и V към Регламент (ЕО) № 517/94 и да се предвиди, в интерес на правната сигурност, квотата да се управлява съгласно процедурата, описана в член 17 от посочения регламент на Съвета;
като има предвид, че тези мерки са в духа на становището на Комитета, създаден по силата на Регламент (ЕО) № 517/94,
ПРИЕ НАСТОЯЩИЯ РЕГЛАМЕНТ:
Член 1
Вносът в Общността на текстилни продукти от категория 160 от Китайската народна република се подлага на годишно количествено ограничение от 30 t, което трябва да се управлява съгласно процедурата, предвидена в член 17 от Регламент № 517/94 на Съвета.
Член 2
Приложения IV и V към Регламент № 517/94 на Съвета се изменят съгласно приложението към настоящия регламент.
Член 3
Настоящият регламент влиза в сила на третия ден след датата на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 юни 1994 година.